Bronisława Dłuska

**Bronisława Dłuska** (født Skłodowska, 28. mars 1865–15. april 1939) var en polsk lege, og medgründer og første direktør for Maria Skłodowska-Curies Institutt for Onkologi i Warszawa.

Hun var gift med den politiske aktivisten Kazimierz Dłuski, og var en eldre søster av fysikeren Marie Curie.

## Liv og virke

### Bakgrunn og oppvekst

Bronisława ble født 28. mars 1865 i Warszawa. Foreldrene Władysław Skłodowski og Bronisława Skłodowska var begge lærere. Bronisława var nest eldst i en søskenflokk på fem barn; hun hadde tre søstre – Zofia, Helena og Maria – og en bror, Józef.

Både på fars- og morssiden hadde familien mistet sin eiendom og øvrige formue fordi de som patriotiske polakker hadde tatt del i polske, nasjonale opprør med sikte på å gjenopprette Polens uavhengighet (det siste hadde vært januaroppstanden 1863–1865).  Neste generasjon fikk derfor et vanskelig utgangspunkt for å skaffe seg utdannelse og et godt liv.

Bronisławas farfar, Józef Skłodowski, hadde vært en respektert lærer i Lublin, hvor han blant annet underviste den unge Bolesław Prus, som skulle bli en ledende skikkelse i polsk litteratur. Faren hennes, Władysław Skłodowski, underviste i matematikk og fysikk, og var også direktør for to *[[Gymnasium|gymnasier]]* for gutter i Warszawa. Etter at russiske myndigheter la ned forbud mot laboratorieundervisning ved polske skoler, tok han med seg mye av laboratorieutstyret hjem og lærte sine egne barn å bruke det.

I tidens løp mistet Bronias far jobben på grunn av sin pro-polske følelser, og han måtte derfor ta til takke med lavere betalte stillinger. Familien tapte også penger på en dårlig investering, og valgte til slutt å spe på inntektene ved å ta inn skoleelever (gutter) som pensjonatgjester. Bronias mor, Bronisława, drev en prestisjetung internatskole for jenter i Warszawa, men sa opp stillingen etter at Maria var født. Hun døde av tuberkulose i mai 1878, da datteren Bronisława var bare 13 år gammel. Trettenåringen var brått familiens eldste kvinnelige medlem, og måtte ta seg av de yngre søsknene Helena, Maria og Józef. Mindre enn tre år tidligere hadde Bronisławas eldre søster, Zofia, dødd av tyfus etter å ha blitt smittet av en av familiens pensjonatgjester.

### Utdanning og videre opphold
I 1882 ble Bronisława - Bronia - uteksaminert fra middelsskolen i Polen med en gullmedalje for fremragende resultater. Polske institusjoner for høyere utdanning tok ikke opp kvinnelige studenter, og Bronia begynte derfor på det såkalte "Flyvende universitetet" i Warzawa, en skole som i perioden 1885 til 1905 i hemmelighet hjalp begavede studenter som ikke hadde adgang til de offisielle lærestedene, til å kvalifisere seg til studiestipender. Ved siden av arbeidet hun som privatlærer for å skaffe midler til videre studier.

Som 19-åring dro hun til Paris, hvor hun studerte medisin ved Sorbonne. Hun fikk økonomisk bistand fra sin yngre søster Maria; søstrene hadde en avtale om at Maria skulle hjelpe Bronisława til å gjennomføre medisinstudiene, mot at Bronia ga Maria tilsvarende hjelp til å studere i Paris når den tiden kom.

I 1890 tok Bronisława avsluttende eksamen som gynekolog og fødselslege, og giftet seg med landsmannen Kazimierz Dłuski, som også var lege og som var i eksil i Frankrike av politiske årsaker. Ekteparet var aktive i lokalsamfunnet; hun drev en medisinsk klinikk der mange av pasientene var arbeidere og deres familier, og parets leilighet fungerte som kultursalong for polske landflyktige, immigranter og utvandrere.

Bronia overtalte søsteren Maria til å komme til Paris og bo hos ekteparet Dluski, slik at hun kunne begynne ved Sorbonne. Maria kom til Paris i 1891, bodde hos søsteren og svogeren en tid, og leide deretter en hybel nærmere universitetet - en times kjøretur med hest og vogn fra Bronisławas leilighet.

Bronisława og Kazimierz fikk en datter, Helena, i 1892, og noen år senere fikk de en sønn som de kalte Jakub.

### Tilbake til Polen

I 1898 returnerte Bronia og Kazimierz til Polen for å etablere et sanatorium for lungesyke i den feriebyen Zakopane i Tatrafjellene. Kazimierz fikk ikke innreise til den delen av Polen som var underlagt Det russiske keiserdømmet.

I august 1914 søkte den polskfødte engelskspråklige forfatteren Joseph Conrad og hans familie tilflukt i Zakopane, som var et fredelig sted i begynnelsen av første verdenskrig. Da ble han skjelt ut av den patriotiske Bronisława Dłuska, som mente han burde bruke sitt store litterære talent til gavn for sitt hjemland Polen, som Conrad hadde forlatt som sekstenåring.

Etter første verdenskrig ble Polen på nytt et selvstendig rike, og Kazimierz ble en av de polske delegatene på fredskonferansen i Versailles i 1919.

Ekteparet Dłuski kunne nå fritt dra tilbake til Warszawa, og de etablerte et tuberkulosehospital i Anin, som er en forstad til Warszawa.

I Paris hadde Bronias søster Maria - som nå var kjent som Marie Curie - åpnet det første Radiuminstituttet i Paris i 1918, og da dét gikk bra begynte hun arbeidet med å etablere et tilsvarende institutt i Warszawa. Grunnstenen til Warszawa Radiuminstitutt ble nedlagt i 1925, og Marie hadde utpekt Bronisława til direktør. Bronia Dluska tok ansvaret for byggingen og for å ansette personell, mens Marie samlet inn midler i USA og andre steder. Kazimierz Dluski døde i 1930, men Bronisława fortsatte å lede prosessen med å opprette Radiuminstituttet i Warszawa. Den 29. mai 1932 ble instituttet offisielt åpnet, med Bronisława som den første direktøren.

### Død

Den 15. april 1939 døde Bronisława av naturlige årsaker, 74 år gammel. Hun er gravlagt i familiegraven sammen med foreldrene, søstrene Zofia og Helena, og broren Józef.

## Referanser